P R E D B E Ž N Á  I N F O R M Á C I A
(podľa § 9 zákona č. 400/2015 Z. z. o tvorbe právnych predpisov
a o Zbierke zákonov Slovenskej republiky a o zmene a doplnení niektorých zákonov)

1. Pripravovaný právny predpis:
Návrh opatrenia Národnej banky Slovenska z ... 2026 o miere nákladov na držbu použiteľných vlastných zdrojov a o absolútnej spodnej hranici minimálnej kapitálovej požiadavky na solventnosť pre poisťovne, na ktoré sa neuplatňuje osobitný režim a pre zaisťovne, pobočky zahraničných poisťovní a pobočky zahraničných zaisťovní
 

2. Základné ciele a tézy právnej úpravy:
Cieľom právnej úpravy bude v súvislosti s transpozíciou smernice Európskeho parlamentu a Rady (EÚ) 2025/2 z 27. novembra 2024, ktorou sa mení smernica 2009/138/ES, pokiaľ ide o proporcionalitu, kvalitu dohľadu, predkladanie informácií, opatrenia týkajúce sa dlhodobých záruk, makroprudenciálne nástroje, riziká ohrozujúce udržateľnosť a dohľad nad skupinou a cezhraničný dohľad, a ktorou sa menia smernice 2002/87/ES a 2013/34/EÚ (Ú. v. EÚ L, 2025/2, 8.1.2025) a na základe splnomocňovacieho ustanovenia § 38 ods. 6 návrhu zákona, ktorým sa mení a dopĺňa zákon č. 39/2015 Z. z. o poisťovníctve a o zmene a doplnení niektorých zákonov v znení neskorších predpisov (LP/2026/362)  transponovať do slovenskej právnej úpravy odsek 6 v článku 77  smernice. 

Podľa článku 77 ods. 6 smernice miera nákladov na kapitál sa od 30. januára 2027 rovná 4,75 %, pričom pravidelné preskúmanie vykoná Európska komisia najskôr 31. januára 2032. Uvedené  je transponované do § 38 ods. 6 návrhu zákona, ktorým sa mení a dopĺňa zákon č. 39/2015 Z. z. o poisťovníctve a o zmene a doplnení niektorých zákonov v znení neskorších predpisov (LP/2026/362) tak, že mieru nákladov na držbu použiteľných vlastných zdrojov ustanoví Národná banka Slovenska opatrením. 

Taktiež delegovaným nariadením Komisie (EÚ) 2026/269 z 29. októbra 2025, ktorým sa mení delegované nariadenie (EÚ) 2015/35, pokiaľ ide o technické rezervy, opatrenia týkajúce sa dlhodobých záruk, vlastné zdroje, akciové riziko, riziko úverového rozpätia pri sekuritizačných pozíciách, iné kapitálové požiadavky podľa štandardného vzorca, predkladanie informácií a zverejňovanie informácií, proporcionalitu a skupinovú solventnosť, sa článok 39 delegovaného nariadenia 2015/35 mení tak, že miera nákladov na kapitál sa rovná 4,75 %.  Bude sa uplatňovať od 30. januára 2027.

Okrem toho cieľom navrhovaného opatrenia bude aj právna úprava absolútnej spodnej hranice minimálnej kapitálovej požiadavky na solventnosť, ktorá je aktuálne riešená v opatrení Národnej banky Slovenska zo 14. júla 2015 č. 6/2015 o solventnosti pre poisťovne, na ktoré sa neuplatňuje osobitný režim, a pre zaisťovne, pobočky zahraničných poisťovní a pobočky zahraničných zaisťovní (oznámenie č. 182/2015 Z. z.) v znení opatrenia z 8. novembra 2022 č. 8/2022 (oznámenie č. 387/2022 Z. z.).

Úprava súm v opatrení, ktoré bude zrušené, bola nastavená v súlade s oznámením o úprave súm stanovených v smernici Európskeho parlamentu a Rady 2009/138/ES o začatí a vykonávaní poistenia a zaistenia (Solventnosť II) podľa inflácie, ktoré bolo uverejnené Európskou komisiou v Úradnom vestníku Európskej únie (2021/C 423/12).

Je potrebné, aby sumy boli v súlade so smernicou Solventnosť II a oznámením uverejneným Európskou komisiou naďalej nastavené aj v slovenskom právnom poriadku, konkrétne v opatrení Národnej banky Slovenska. 


3. Zhodnotenie súčasného stavu:
Miera nákladov na držbu použiteľných vlastných zdrojov je v súčasnosti upravená  delegovaným nariadením Komisie (EÚ) č. 2015/35 z 10. októbra 2014, ktorým sa dopĺňa smernica Európskeho parlamentu a Rady 2009/138/ES o začatí a vykonávaní poistenia a zaistenia (Solventnosť II) (Ú. v. EÚ L 12, 17. 1. 2015) a bude uplatňovaná do 29. januára 2027. 

Absolútnu spodnú hranicu minimálnej kapitálovej požiadavky na solventnosť poisťovne, zaisťovne, pobočky zahraničnej poisťovne a pobočky zahraničnej zaisťovne aktuálne  upravuje opatrenie Národnej banky Slovenska zo 14. júla 2015 č. 6/2015 o solventnosti pre poisťovne, na ktoré sa neuplatňuje osobitný režim, a pre zaisťovne, pobočky zahraničných poisťovní a pobočky zahraničných zaisťovní (oznámenie č. 182/2015 Z. z.) v znení opatrenia z 8. novembra č. 8/2022 (oznámenie č. 387/2022 Z. z.), ktoré však bude zrušené, pretože súčasťou návrhu zákona, ktorým sa mení a dopĺňa zákon č. 39/2015 Z. z. o poisťovníctve a o zmene a doplnení niektorých zákonov v znení neskorších predpisov je v § 207b aj zrušovacie ustanovenie účinné od 30. januára 2027, ktorým sa zrušuje toto opatrenie.


4. Spôsob zapojenia verejnosti do prípravy právneho predpisu:

Verejnosť sa môže zapojiť do prípravy právneho predpisu formou zasielania podnetov, či návrhov v intenciách vecného zamerania podľa bodu 2. 


Kontaktné údaje:
Národná banka Slovenska 
Odbor dohľadu nad poisťovníctvom a dôchodkovým sporením
Oddelenie regulácie a medzinárodnej koordinácie
Imricha Karvaša 1
813 25 Bratislava
email: oznamopk@nbs.sk


5.  Predpokladaný termín začatia pripomienkového konania:
október 2026


